钦定古今图书集成/明伦汇编/官常典/第483卷 > 尉迟纲
## 钦定古今图书集成/明伦汇编/官常典/第483卷 > 尉迟纲

按《周书》本传，“纲字婆罗，蜀国公迥之弟也。少孤，与兄
迥依托舅氏。太祖西讨关、陇，迥纲与母昌乐大长公
主留于晋阳。后方入关，从太祖征伐，常陪侍帷幄，出
入卧内。后以迎魏孝武功，拜殿中将军。大统元年，授
帐内都督。从仪同李讳讨曹泥，破之。又从破窦泰，以
功封广宗县伯，邑五百户。仍从复弘农，克河北郡，战”
沙苑，皆有功。纲骁果有膂力，善骑射，太祖甚宠之，委
以心膂。河桥之战，太祖马中流矢，因而惊奔，纲与李
穆等左右力战，众皆披靡，太祖方得乘马。以前后功，
增邑八百户，进爵为公，仍拜平远将军、步兵校尉。八
年，加通直散骑常侍、太子武卫率前将军，转帅都督。
东魏围玉壁，纲从太祖救之。九年春，太祖复与东魏
战于邙山，大军不利，人心离解。纲励将士，尽心翊卫。
迁大都督。十四年，拜车骑大将军、仪同三司，加散骑常侍，增邑三百户。俄迁骠骑大将军、开府仪同三司，
加侍中，进爵昌平郡公。十七年，出为华州刺史。魏废
帝二年，拜大将军，兼领军将军。及帝有异谋，言颇漏
泄，太祖以纲职典禁旅，使密为之备。俄而帝废立齐
王，仍以纲为中领军，总宿卫。纲兄迥率众伐蜀，纲从
太祖送之于城西，见一走兔，太祖命纲射之。誓曰：“若
获此兔，必当破蜀。”俄而纲获兔而反。太祖喜曰：“事平
之日，当赏汝佳口。”及克蜀，赐纲侍婢二人。又常从太
祖北狩云阳，值五鹿俱起，纲获其三。每从游宴，太祖
以珍异之物令诸功臣射而取之，纲所获辄多。孝闵
帝践阼，纲以亲戚掌禁兵，除小司马。又与晋公护废
帝，语在《护传》。世宗即位，进位柱国大将军。武成元年，
进封吴国公，邑万户，除泾州总管、五州十一防诸军
事、泾州刺史。是岁，大长公主薨于京师，纲去职，寻起
复本官。保定元年，拜少傅，俄而授大司空。二年，出为
陕州总管、七州十三防诸军事、陕州刺史。四年，晋公
护东讨，乃配纲甲士，留镇京师。纲以“天子在宫，必无
内虑”，乃请出外，顿于咸阳。大军还，纲复归镇。天和二
年，以纲政绩可称，赐帛千段，谷六千斛，钱二十万，增
邑四百户。陈公纯等以皇后阿史那氏自突厥将入
塞，诏征纲，与大将军王杰率众迎卫于境首。三年，追
叙河桥之功，封一子县公，邑一千户。四年五月，薨于
京师，时年五十三。赠太保、《十二州》诸军事、同州刺史，
谥曰武。